IZVJEŠĆE KOMISIJE EUROPSKOM PARLAMENTU I VIJEĆU o rashodima EFJP-a Sustav ranog upozoravanja br.12/2013 /* COM/2014/019 final */





SADRŽAJ 1. Uvod……………………………………….. 3 2............ Namjenski prihodi EFJP-a. 3 3............ Komentari o privremenom izvršenju proračuna EFJP-a za 2013. 4 4............ Realizacija namjenskih prihoda EFJP-a. 6 5............ Zaključci 7 prilog 1.: || Privremena potrošnja proračunskih sredstava EFJP-a do 31.12.2013. 1. Uvod Privremeno izvršenje proračuna EFJP-a za 2013. prikazano je u priloženoj tablici te se očekuje da će iznositi 45 295,5 milijuna EUR. Taj iznos većim dijelom odražava rashode EFJP-a pod podijeljenim upravljanjem kako su ih prijavile države članice između 16. listopada 2012. i 15. listopada 2013., uključujući ispravljene iznose u okviru računovodstvenog poravnanja računâ EFJP-a i smanjenja mjesečnih povrata sredstava koja su uvedena tijekom proračunske godine. Nadalje, uključuje procjenu izravnih rashoda u iznosu od otprilike 27,1 milijuna EUR, za koje se predviđa da će nastati do 31. prosinca 2013. 2. Namjenski prihodi EFJP-a Temeljem pravilâ iz članka 34. Uredbe Vijeća (EZ) br. 1290/2005 o financiranju zajedničke poljoprivredne politike, prihodi generirani iz financijskih ispravaka u skladu s odlukama o potvrdi sukladnosti, iz nepravilnosti i pristojbi za mlijeko definiraju se kao prihodi namijenjeni financiranju rashoda EFJP-a. U skladu s ovim pravilima namjenski prihodi mogu se koristiti za pokrivanje financiranja bilo kakvih rashoda EFJP-a. U slučaju da dio ovih prihoda ostane neiskorišten, on se automatski prenosi u sljedeću proračunsku godinu.[1] Kao što je već navedeno u prethodnim izvješćima o sustavu ranog upozoravanja, prvotne Komisijine procjene raspoloživih namjenskih prihoda u 2013. iznosile su 1 533 milijuna EUR. Konkretno: – namjenski prihodi čije se generiranje očekuje tijekom proračunske godine 2013. procijenjeni su na 628 milijuna EUR. Od ispravaka potvrda o sukladnosti očekivalo se 389 milijuna EUR, a od nepravilnosti 161 milijuna EUR, Prihodi od pristojbi za mlijeko procijenjeni su na 78 milijuna EUR. – iznos namjenskih prihoda koji se prema očekivanjima trebao prenijeti iz proračunske godine 2012. u 2013. procijenjen je na 905 milijuna EUR. U proračunu za 2013. Komisija je namjenski iznos, početno procijenjen na 1 533 milijuna EUR, namijenila dvama programima. Konkretno: – 500 milijuna EUR namijenjeno je operativnim fondovima za organizacije proizvođača u sektoru voća i povrća, a – 1 033 milijuna EUR za program jedinstvenih plaćanja. Proračunsko tijelo konačno je izglasalo proračunska sredstva u iznosu od 267 milijuna EUR za prvi i 30 635 milijuna EUR za drugi od ova dva programa u skladu s prijedlogom Komisije. Zbroj prethodno navedenih izglasanih proračunskih sredstava i namjenskih prihoda odgovara ukupnoj procjeni raspoloživih sredstava u iznosu od 767 milijuna EUR za operativne fondove za organizacije proizvođača u sektoru voća i povrća i 31 668 milijuna EUR za program jedinstvenih plaćanja. U Prilogu 1., u kojem je prikazano privremeno izvršenje proračuna za 2013., brojčanim su podacima o proračunskim sredstvima za sektor voća i povrća te za proizvodno nevezane izravne potpore prikazana izglasana proračunska sredstva za prvi program u iznosu od 611 milijuna EUR te za drugi u iznosu od 38 076 milijuna EUR, ne uzimajući u obzir prethodno navedene namjenske prihode. Uključujući prihode namijenjene tim sektorima, ukupna proračunska sredstva predviđena u proračunu za 2013. iznosila su 1 111 milijuna EUR za voće i povrće te 39 109 milijuna EUR za proizvodno nevezane izravne potpore. 3. Komentari o privremenom izvršenju proračuna EFJP-a za 2013. Razina privremene provedbe proračuna za 2013. prikazana je u Prilogu 1. U nastavku teksta daje se kratak komentar određenih proračunskih stavki kojim je dan prikaz najvažnijih razlika između stvarnih nastalih rashoda i odgovarajućih proračunskih sredstava uključenih u proračun za 2013. 3.1. Tržišne mjere Povlačenje proračunskih sredstava za intervencije na poljoprivrednim tržištima bilo je veće za 421,5 milijuna EUR u usporedbi s razinom izglasanih proračunskih sredstava, ali je za 78,5 milijuna EUR manje ako se uzmu u obzir predviđeni namjenski prihodi za ovo poglavlje u iznosu od 500 milijuna EUR. Ta je razlika neto učinak modela izvršenja, prvenstveno u sektorima voća i povrća, vina te svinjskog mesa i peradi. 3.1.1. Programi pomoći u hrani (– 8,6 milijuna EUR) Jedna se država članica pred kraj proračunske godine suočila s poteškoćama u provedbi što je dovelo do toga da su proračunska sredstva predviđena u proračunu za programe pomoći u hrani u 2013. u manjoj mjeri bila nedovoljno iskorištena. 2013. godina posljednja je godina provedbe tih programa u okviru EFJP-a. 3.1.2. Voće i povrće (+ 527,1 milijuna EUR u usporedbi s izglasanim proračunskim sredstvima) Ovo znatno preveliko korištenje sredstvima rezultat je usporedbe rashoda nastalih u ovom sektoru s izglasanim proračunskim sredstvima za 2013., u koja nisu uključeni prihodi namijenjeni tom sektoru. Međutim, ako se uključe prihodi u iznosu od 500 milijuna EUR koji su namijenjeni tom sektoru (vidi bilješku* na dnu priložene tablice), ukupan se iznos raspoloživih proračunskih sredstava povećava na 1 111 milijuna EUR, što rezultira neznatnim prevelikim korištenjem u iznosu od 27,1 milijuna EUR. To preveliko korištenje neto je rezultat različitih razina izvršenja za programe koji se financiraju proračunskim sredstvima tog sektora. U pogledu operativnih fondova za organizacije proizvođača i Programa opskrbe škola voćem, rashodi nastali u državama članicama bili su niži od onih predviđenih proračunom. Međutim, u državama članicama nastali su rashodi zbog potpora povezanih s preliminarnim priznavanjem skupina proizvođača koji su bili znatno veći od proračunskih sredstava raspoloživih za taj program u proračunu za 2013. Rashodi koji prelaze raspoloživa proračunska sredstva za ovaj sektor pokrit će se prihodima namijenjenima tom sektoru i prijenosom proračunskih sredstava iz drugih stavki proračuna. 3.1.3. Proizvodi sektora vinogradarstva (– 27,4 milijuna EUR) Ovo nedovoljno korištenje sredstvima posljedica je neznatno nižih rashoda nastalih u nekim državama članicama zbog njihovih nacionalnih programa potpore za vino u usporedbi s njihovom gornjom granicom predviđenom u proračunu i zbog programa krčenja koji se financira iz tog članka. 3.1.4. Mlijeko i mliječni proizvodi (– 12,9 milijuna EUR) Ovo nedovoljno korištenje sredstvima posljedica je rashoda koji su nastali u državama članicama u vezi s privatnim skladištenjem maslaca i Programom mlijeka u školama, a koji su bili manji od onih predviđenih proračunom. 3.1.5. Svinjsko meso, jaja i perad, pčelarstvo i ostali proizvodi životinjskog podrijetla (– 33,5 milijuna EUR) Ovo nedovoljno korištenje sredstvima posljedica je smanjenja rashoda nastalih zbog subvencija za izvezenu perad nakon smanjenja razine izvoznih subvencija u listopadu 2012. i veljači 2013. te njihovog konačnog svođenja na nulu u srpnju 2013. 3.2. Izravne potpore Povlačenje proračunskih sredstava za izravne potpore bilo je u usporedbi s razinom izglasanih proračunskih sredstava veće za 728,5 milijuna EUR, ali manje za 304,5 milijuna EUR ako se uzmu u obzir predviđeni namjenski prihodi za ovo poglavlje u iznosu od 1 033 milijuna EUR. Ta se razlika može u najvećoj mjeri pripisati sektoru proizvodno nevezanih izravnih potpora. 3.2.1. Proizvodno nevezane izravne potpore (+ 768 milijuna EUR u usporedbi s izglasanim proračunskim sredstvima) Ovo preveliko korištenje sredstvima rezultat je usporedbe rashoda nastalih zbog proizvodno nevezanih izravnih potpora s izglasanim proračunskim sredstvima za 2013., u koja nisu uključeni prihodi namijenjeni tom sektoru. Međutim, ako se uključe prihodi u iznosu od 1 033 milijuna EUR koji su namijenjeni ovom sektoru (vidi bilješku* na dnu priložene tablice), ukupan se iznos raspoloživih proračunskih sredstava povećava na 39 109 milijuna EUR, a preveliko korištenje postaje nedovoljno korištenje u iznosu od – 265 milijuna EUR. To neznatno neto nedovoljno korištenje prvenstveno je posljedica neočekivanih nižih rashoda nastalih u državama članicama zbog programa jedinstvenih plaćanja (SPS). S druge strane, države članice u manjoj su mjeri previše iskoristile predviđena proračunska sredstva za program jedinstvenih administrativnih plaćanja (SAPS) što je dovelo do neto nedovoljnog korištenja u iznosu od 99,3 % potrebnih proizvodno nevezanih potpora. 3.2.2. Ostale izravne potpore (– 38,6 milijuna EUR) Ovo nedovoljno korištenje sredstvima prvenstveno je posljedica neznatno nižih rashoda nastalih zbog mjera posebnih proizvodno vezanih potpora u skladu s člankom 68. Uredbe Vijeća (EZ) br. 73/2009 i znatnih ispravaka koje su neke države članice prijavile za određene programe. S druge strane, proračun raspoloživ za plaćanja izravnih potpora u okviru POSEI-a premašen je nakon donošenja Uredbe Vijeća (EZ) br. 228/2013 kojom je odobrena jednokratna isplata premije za proizvođače banana u financijskoj godini 2013. 3.3. Revizija poljoprivrednih rashoda 3.3.1. Računovodstveno poravnanje računâ iz prethodnih godina (+ 206 milijuna EUR) Komisija je u svom Pismu izmjene za 2013. godinu predložila ispravke u iznosu od – 56 milijuna EUR koji se temelje na prosječnom korištenju sredstvima u ranijim godinama jer se takvi ispravci ne mogu predvidjeti. U novom nacrtu proračuna sastavljenom u studenome, nakon neuspješnog prvog usklađivanja, taj iznos povećan je na – 100 milijuna EUR. Na kraju je proračunsko tijelo nakon usklađivanja od 5. prosinca 2012. prihvatilo proračun za 2013. godinu u kojemu je ovaj iznos konačno utvrđen u visini od – 200 milijuna EUR. Odluke o računovodstvenoj potvrdi u postupku poravnanja računâ koje je Komisija donijela 2013. rezultirale su pozitivnim ispravcima u korist država članica u iznosu od otprilike 6 milijuna EUR. Daljnji ispravci u iznosu od otprilike – 2,5 milijuna EUR, koji su proizašli iz nepridržavanja rokova za plaćanje od strane država članica, predstavljeni su Odboru za poljoprivredne fondove u studenome 2013. Učinak te odluke nije se odrazio na iznose privremenog izvršenja u Prilogu I. Stoga neto ispravci koje je predložila Komisija ukupno iznose 3,5 milijuna EUR, a ne 6 milijuna EUR kako je navedeno u tablici u Prilogu I. Dodavši prethodno navedeni neto iznos ispravaka iznosu od – 200 milijuna EUR koji je donijelo proračunsko tijelo radi računovodstvenog poravnanja ispravaka iz prethodnih godina u proračunu za 2013., Komisija je predložila prijenose iz poglavlja u poglavlje u iznosu od 203,5 milijuna EUR kako bi zatvorila ovu proračunsku stavku u 2013. godini. 4. Realizacija namjenskih prihoda EFJP-a U tablici u Prilogu 1. prikazano je da su ukupni namjenski prihodi raspoloživi u 2013. iznosili do 2 074,6 milijuna EUR. Oni su bili za 541,6 milijuna EUR veći od prvotno predviđenog iznosa od 1 533 milijuna EUR. Ta je razlika djelomično rezultat činjenice da su namjenski prihodi preneseni iz 2012. u 2013. iznosili 1 245,6 milijuna EUR, tj. bili su veći za 340,6 milijuna EUR od iznosa od 905 milijuna EUR koji je bio prvotno predviđen u proračunu. Taj je iznos uključivao saldo od oko 755 milijuna EUR privremenog Fonda za restrukturiranje industrije šećera nakon što su izvršena sva dospjela plaćanja iz ovog Fonda. Potrebno je naglasiti da su namjenski prihodi koji su preneseni iz 2012. u 2013. u potpunosti iskorišteni za financiranje rashoda EFJP-a u proračunskoj godini 2013. Nadalje, novi namjenski prihodi koji su prikupljeni u 2013. iznosili su 828,9 milijuna EUR u usporedbi s iznosom od 628 milijuna EUR koji je bio predviđen u proračunu. To je uglavnom zbog činjenice da je Komisija u 2013. donijela dodatnu odluku o potvrdi sukladnosti. Dio novo prikupljenih namjenskih prihoda, koji se neće koristiti u 2013., prenijet će se u proračun EFJP-a za 2014. i upotrijebit će se za financiranje rashoda nastalih u toj godini. 5. Zaključci Privremeni rashodi proračuna EFJP-a za 2013. uključujući procjene za izravne rashode do 31. prosinca 2013. imaju za posljedicu preveliko korištenje sredstvima u iznosu od 1 339 milijuna EUR u usporedbi s izglasanim proračunskim sredstvima, koja su pokrivena raspoloživim namjenskim prihodima u iznosu od 2 074,6 milijuna EUR. Još uvijek je potrebno izvršiti određeni broj prilagodbi i prijenosa proračunskih sredstava pred kraj godine. Uzimajući u obzir te prilagodbe i prethodno navedene potrebe financiranja proračuna za 2013., procjenjuje se da će preostali saldo namjenskih prihoda koji se prenosi u proračun EFJP-a za 2014. iznositi oko 700 milijuna EUR. Treba napomenuti da su namjenski prihodi koji su procijenjeni na iznos od 615 milijuna EUR već uzeti u obzir u Pismu izmjene br. 2/2014. [1] Člankom 14. Uredbe (EU, EURATOM) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije predviđeno je da se unutarnja namjenska sredstva prenose samo za jednu godinu. Stoga se u interesu zdravog upravljanja proračunom ovi namjenski prihodi u načelu iskorištavaju prije izglasanih proračunskih sredstava predmetne proračunske stavke.